ועדת העבודה, הרווחה והבריאות, כנסת 19, פרוטוקול מספר 194, 2014-02-18 11:30

מיכל בירן: שלום לכולם.

מיכל בירן: אנחנו נתחיל את הדיון בהיעדרות משרד הרווחה והשירותים החברתיים, זה פשוט זלזול בכנסת.

מיכל בירן: משרד האוצר מאחר, אני לא יודעת אם הם יגיעו, זה איחור של רבע שעה ובכל מקרה זה לא סביר.

מיכל בירן: אתן את זכות הדיבור למציעים, בבקשה חבר הכנסת יחיאל חיליק בר שיפתח את הדיון.

יחיאל חיליק בר: אני מודה לך גברתי יושבת הראש על ההיענות.

יחיאל חיליק בר: אני מבקש להביע תרעומת שגם משרד האוצר וגם משרד הרווחה לא נמצאים כאן, בעצם אלה הם שני הגורמים האמורים לתת את התשובות.

יחיאל חיליק בר: אבקש מכבוד היושבת ראש לשלוח בשם כולנו מכתב נזיפה חמור ותרעומת שהם לא פה ולדרוש לקבל מהם תשובות להחלטות הוועדה.

יחיאל חיליק בר: הסיפור של ער"ן – אגודה ישראלית לעזרה ראשונה נפשית בטלפון, נכנסתי לסיפור של לפני כחודשיים.

יחיאל חיליק בר: כמי שכל החיים, או מרבית החיים, מלווה אותו המושג של ער"ן כמשהו שאם אני יודע שיש גוף מזוהה עם מצוקה נפשית ומתן פתרונות למצוקה נפשית זה ער"ן.

יחיאל חיליק בר: יודעים את זה כולם.

יחיאל חיליק בר: לא יודעים מי עושה את זה בדיוק במשרדים הממשלתיים, יודעים שער"ן זה מוסד, זה מותג שהוא קשור לעזרה נפשית לאלפי ומאות אלפי אנשים ואזרחים במדינת ישראל.

יחיאל חיליק בר: בישיבה שהייתה לי עם המנהלים של ער"ן שמעתי בכמה הארגון הזה מתוקצב, או יותר נכון כמה הוא לא מתוקצב וכמה עבודה הוא עושה המבוססת כמעט כולה על מתנדבים, זה אינטרס עצום של המדינה להשקיע טיפה יותר ולקבל המון יותר תמורת הטיפה הזאת.

יחיאל חיליק בר: המדינה עדיין לא עושה את זה ומעכבת תקציבים שהיא אפילו הבטיחה.

יחיאל חיליק בר: זה פשוט שערורייה ולא עולה על הדעת.

יחיאל חיליק בר: כמו שציינתי ער"ן היא באמת כתוב,ת ואוזן קשבת ומתן סיוע נפשי באמצעות האינטרנט והטלפון ל- 160 אלף פוני מצוקה מדי שנה.

יחיאל חיליק בר: היא גם ידועה ככתובת אמינה לפונים אליה.

יחיאל חיליק בר: כפי שהבנתי מער"ן יש למעלה מ-100 אלף פניות שפשוט לא נענות עקב חוסר בתקציבי הדרכה, בתגבור כוח אדם ובמתנדבים.

יחיאל חיליק בר: מחסור זה בעצם מצמצם את השירותים הכול כך חשובים שהפונים מקבלים.

יחיאל חיליק בר: מי יודע אם כתוצאה מכך חלילה לא מצליחים למנוע מצבים של אובדן והתאבדויות.

יחיאל חיליק בר: את זה אף פעם לא נוכל לדעת כי ער"ן לא יודעת לענות על הפניות האלה.

יחיאל חיליק בר: ער"ן, דה-פקטו, מחליפה את המדינה בתחום הזה ומונעת בפועל עומסים אדירים משירותי הנפש והרווחה של הממשלה.

יחיאל חיליק בר: אילו המדינה הייתה מעריכה את זה, אבל היא לא.

יחיאל חיליק בר: ער"ן בעצם מחליפה את המדינה בתחום אלה.

יחיאל חיליק בר: התמיכה של משרד הבריאות ומשרד הרווחה שניתנת לער"ן מהווה פחות מ- 4% מתקציב.

יחיאל חיליק בר: 4% וזה משהו שצריך לערער עליו.

יחיאל חיליק בר: מיד נדבר גם על ה- 4% האלה.

יחיאל חיליק בר: אני חושב וסבור שיש צורך בפתרון תקציבי מידי הולם.

יחיאל חיליק בר: המדינה מצד אחד לא יכולה להוות תחליף לשירותים של ער"ן, כי ידועות השלכות התקציביות של החלפת 1,000 מתנדבי הארגון בעובדים בשכר מטעם המדינה.

יחיאל חיליק בר: תארו לכם, כמה רק הסעיף הזה יעלה למדינה.

יחיאל חיליק בר: לכן המדינה חייבת לתת פתרון תקציבי הולם לער"ן.

יחיאל חיליק בר: חשוב לציין נתון אחד.

יחיאל חיליק בר: המדינה הקימה עכשיו את המועצה למניעת התאבדויות ותקציבה אותה לשלוש שנים בסכום של 55 מיליון שקלים.

יחיאל חיליק בר: 55 מיליוני שקלים.

יחיאל חיליק בר: אנחנו לא יודעים מה המועצה הזאת תעשה ואיך היא תעשה.

יחיאל חיליק בר: בתוך זאת היא לא מוצאת דרך להעביר את 2 מיליוני השקלים הבודדים והמסכנים שהם הרבה פחות מעבר להגיוני שיינתן לער"ן.

יחיאל חיליק בר: 2 מיליוני השקלים האלה הם 1 מיליון ממשרד הבריאות ו- 1 מיליון ממשרד הרווחה היא לא מוצאת דרך להעביר.

יחיאל חיליק בר: אבל להקים מועצה למניעת התאבדויות, שזה חשוב מאוד ואני מאוד בעד, נצטרך לראות מה היא עושה, אבל לתקצב אותה ב-55 מיליון שקלים את זה היא עושה.

יחיאל חיליק בר: לאן הכסף הולך ואיפה הכסף?

יחיאל חיליק בר: אני באמת לא יודע.

יחיאל חיליק בר: גברתי היושב ראש, לכן אבקש שהוועדה הזאת קודם כל תכיר ותאמר שהיא רואה בער"ן עמותה מצילת חיים, פשוטו כמשמעו, ושהיא זו שמהווה כתובת למענה ראשוני וסיוע למאות אלפי אזרחים בשנה.

יחיאל חיליק בר: אני גם קורא לוועדה לקרוא לממשלה לעמוד בהתחייבותה לוועדת העבודה והרווחה מיוני האחרון להעביר תקציב בסך של 2 מיליון שקלים באופן מידי לער"ן.

יחיאל חיליק בר: שהוועדה תדרוש ממשרדי הבריאות והרווחה להעביר את התקצוב שהם התחייבו ולהציג תוך חודש תכניות תקצוב לער"ן באופן שיבטיח את רציפות הפעילות שלה לאורך שנים.

יחיאל חיליק בר: כמו שאומרים הגורמים המקצועיים כאן, כל שנה הסיפור הזה חוזר והם צריכים להיתלות בעוד מליון ועוד שני מיליון.

יחיאל חיליק בר: הגיעה הזמן שאם יודעים למצוא 55 מיליוני שקלים לגוף שאנחנו לא יודעים מה הוא עושה, תדע הממשלה והמדינה להגיב, וגם המשרדים הרלוונטיים, משרד הרווחה ומשרד הבריאות, לתת תקציב ארוך זמן לער"ן, הייתי רוצה שהוא יהיה הרבה יותר מ- 2 מיליון שקלים בשנה, אבל גם אם אלה אותם 2 מיליון שקלים בשנה ראוי שנדע להבטיח את זה.

מיכל בירן: תודה.

מיכל בירן: חברת הכנסת מיכל רוזין בבקשה.

מיכל רוזין: אני מסכימה עם כל מילה של חבר הכנסת יחיאל חיליק בר, אנחנו הגשנו את הבקשה לדיון מהיר אפילו לא בתאום, זה יצא מהלב של שנינו.

מיכל רוזין: אבקש לומר משהו שהוא קצת יותר רחב.

מיכל רוזין: אתה אמרת, אבל אני אבקש להדגיש את הדברים.

מיכל רוזין: העניין של בריאות הנפש במדינת ישראל בקריסה.

מיכל רוזין: צריך להבין את זה.

מיכל רוזין: בכל הרפורמה בבריאות, הייתי מעורבת בה בשנים האחרונות, היא עדיין במקום שאנחנו יכולים להתגאות בה.

מיכל רוזין: מצב בריאות הנפש בהרבה מאוד תחומים רחוק מלהיות משביע רצון.

מיכל רוזין: מי שלא מגיע לער"ן ומי שלא מקבל את הסיוע מער"ן יגיע בהמשך או לא יגיע, כי בעצם אין מענים או אין מספיק מענים שיאפשרו לטפל באותם אנשים.

מיכל רוזין: המקום בו המדינה מחליטה שהיא לוקחת צעד אחד אחורה משירותים חברתיים כל כך חשובים, כל כך חיוניים ואומרת 'בואו ניתן לעמותות את הסיוע, באו ניתן לאנשים טובים, לארגונים, ניתן להם לעשות את העבודה' ולוקחת אחרי שנה צעד אחורה ואחרי ועוד שנה עוד צעד אחורה ומשאירה את זה לארגונים שמתבססים על התנדבות, אנחנו גאים במתנדבים האלה, אבל הם לא יכולים, הם לא יכולים להחליף את המדינה.

מיכל רוזין: אלו ארגונים המתבססים על תורמים שמטוב ליבם תורמים.

מיכל רוזין: אני טוענת כבר כמה שנים שהתורמים ובעיקר מחו"ל מחליטים בשבילנו, בשביל מדינת ישראל את סדרי העדיפויות של החברה שלנו.

מיכל רוזין: הם מחליטים אם הם ישקיעו בער"ן, ישקיעו בנשים מוכות או ישקיעו בחיילי צה"ל ולא חשוב מה, הם מחליטים, הם משנים כאן את כל סדרי העדיפויות.

מיכל רוזין: בסופו של דבר מה שהממשלה כבר מחלקת מתגמד לעומת התרומות שהם מחליטים לאן הם ילכו.

מיכל רוזין: חשוב מאוד שהמדינה תבין שיש כאן גוף שנכנס במקומה לתפקיד הזה והוא לא יכול להחליף אותה בכל ושהיא חייבת לקחת חלק בעניין הזה.

מיכל רוזין: שרים גם בעבר וגם היום מביעים תמיכה, הם אומרים כמה זה חשוב ומדהים, אני מכירה את זה גם מתחומים אחרים שבהם הייתי מעורבת.

מיכל רוזין: בסופו של דבר תמיכה מתבטאת בכסף.

מיכל רוזין: אתה חושב שזה חשוב, אתה שם בצד הזה את הסכום המתאים.

מיכל רוזין: אם אתה לא שם את הסכום זה אומר שזה נורא חשוב לך אבל יש דברים אחרים שחשובים לך.

מיכל רוזין: בחדרי חדרים בשקט אומרים 'נכון, יש לי כך וכך זקנים, ויש לי כך וכך ניצולי שואה, יש לי כך וכך ויש לי בריאות הנפש ויש לי עמותות סיוע כאלה ואחרות ובסופו של הדבר הם עושים את סדרי העדיפויות שלהם.

מיכל רוזין: כמו שנאמר, אתם מתכוונים לזה?

מיכל רוזין: תהיו פה ותגידו שאתם מתכוונים לזה ואתם שמים את התקציב הראוי לכך.

מיכל רוזין: אני לא מסתפקת ב- 2 מיליון, אני מכירה מה זה ארגון שמתחיל את השנה וצריך להתחיל לגייס מאפס את כל התקציב שלו, הוא לא יכול לתכנן קדימה לא לשנה הקרובה, הוא לא יכול לתכנן לשנים הקרובות, הוא לא יכול לומר 'השנה אפתח סניף נוסף.

מיכל רוזין: בשנה הבאה אני אעשה פרויקט לצעירים, שנה אחרי זה אעשה פרויקט אינטרנטי וכדומה'.

מיכל רוזין: אתה לא יכול לתכנן קדימה, אתה חי בהישרדות מרגע לרגע, כל חודש אתה לא יודע אם אתה גומר את החודש ואיך אתה משלם משכורות ואיך תגמור את השנה הזאת.

מיכל רוזין: אתה באמת חי תחת איום מתמיד.

מיכל רוזין: אני בתור מנהלת עמותה לא ישנתי בלילות, אני בטוחה שדוד קורן לא ישן טוב - - -

<דוד קורן: מלבד הטלפונים.

מיכל רוזין: מלבד הטלפונים ברור.

מיכל רוזין: המקום, האחריות הזאת שבה אתה יודע שאתה לא יכול לתכנן קידמה, אתה חי בהישרדות.

מיכל רוזין: אין סיבה שהארגונים האלה יחיו בהישרדות, הם נותנים שירות חשוב וחיוני וכמו שאמר חבר הכנסת, זה שירות מציל חיים.

מיכל רוזין: לסיום אבקש לומר משפט קצר כדי להבין שער"ן הוא יחיד במינו, הוא יחיד במינו בהרבה מאוד מובנים.

מיכל רוזין: בחברה הישראלית יש הרבה מאוד ארגוני סיוע.

מיכל רוזין: ער"ן הרים את כל הנושא של צעירים ונוער באינטרנט, אחד הדברים שארגונים עוד לא מצליחים לעשות, לעשות את המעבר למקום הזה.

מיכל רוזין: היכולת לתקשר עם צעירים ועם בני נוער שלא מתקשרים יותר בטלפון, אגב גם בסלולרי הם לא מדברים, הם לא מדברים וגם שהם עונים לי הילדים שלי זה נשמע, אמ, אמ.

מיכל רוזין: הם לא מדברים, הם מתכתבים וזאת הדרך שלהם לתקשר, זאת הדרך שלהם לדבר.

מיכל רוזין: ער"ן הקימה את הארגון היחיד, ארגון סיוע היחיד שנותן את המענה הזה לילדים ובני נוער.

מיכל רוזין: המתנדבים של ער"ן הם מופלאים.

מיכל רוזין: אני גאה לומר שאפילו הדרכתי אותם מספר פעמים בנושא שבו עסקתי.

מיכל רוזין: הם עדינים ואסור לנו לנצל את המקום של התנדבות ותרומות.

מיכל רוזין: אנחנו צריכים לתת בסיס מספיק רחב על מנת שיוכלו לפעול.

מיכל בירן: תודה רבה חברת הכנסת מיכל רוזין, הצטרף אלינו באיחור לא אופנתי נציג האוצר, שלמה פשקוס.

<שלמה פשקוס: אני מתנצל על האיחור.

<שלמה פשקוס: יש לנו שלוש ועדות שעוסקות בבריאות במקביל.

<שלמה פשקוס: תיאמנו עם מנהלת הוועדה שנוכחותנו נדרשת, אני מתנצל על האיחור.

<וילמה מאור: זה לא נכון.

<שלמה פשקוס: אנחנו הבנו שהמתאמת של המשרד תיאמה את זה עם מנהלת הוועדה.

<שלמה פשקוס: אנחנו מתנצלים על כך.

<שלמה פשקוס: שוב יש כמה ועדות שמתקיימות במקביל, אנחנו מנסים להיות בכולן בו זמנית.

מיכל בירן: אנחנו נמשיך בדיון.

מיכל בירן: אני נותנת את זכות הדיבור לער"ן.

מיכל בירן: דוד קורן בבקשה.

<דוד קורן: אני מנכ"ל ער"ן.

<דוד קורן: נמצא איתי כאן חבר הכנסת לשעבר חיים אורן, ג'ומס שמלווה אותנו נאמנה.

<דוד קורן: הבאנו לכאן מצגת קצרה, אנחנו פועלים מסביב לשעון 365 יום שנה, כולל יום כיפור, כולל חגים.

<דוד קורן: מ- 160 אלף יש 4,000 שיחות שיש בהן תוכן אובדני.

<דוד קורן: אני רוצה להתעכב מעט על ה- 800 שהם למעשה טיפה יותר בממוצע, אנחנו מורדים שניים עד שלושה איש ביום מניסיון אובדני שהוא בפועל.

<דוד קורן: אתן לכם שלושה מקרים מהחודש האחרון.

<דוד קורן: קיבלנו טלפון בשפה הערבית מטלפון חסוי, לא הצלחנו להגיע לאיש, לאתר אותו.

<דוד קורן: אחד הכוונים שלנו שהוא קב"ן (קצין בריאות נפש) דרוזי יקר מיד זיהה, אין לי מושג איך, לפי המבטא הוא זיהה שזה מעוספייה, תוך כדי השיחה הוא כתב לזאת שנמצאת לידו, תתקשרי למחלקת הרווחה ותתארי את העניין, חייבים להגיע אליו מיד.

<דוד קורן: תוך 20 דקות הגיעו אליו, האיש היה בתהליך אובדני עם אותו רעל, לא עלינו, שהרג שתי ילדות בירושלים.

<דוד קורן: הסתבר שהרעל הזה מוכר לאלה שזקוקים לו.

<דוד קורן: פינינו אותו בזמן לבית חולים.

<דוד קורן: אנחנו יודעים שהוא נמצא היום בתהליך שיקומי והוא איתנו.

<דוד קורן: מקרה נוסף, התקשר חייל לפני שבוע, מפורק לגמרי, הגיע למתנדבת שלנו.

<דוד קורן: המתנדבת צעקה עליו כאימא, 'קודם כל תרחיק את הנשק, קודם כל תרחיק את הנשק, אני לא מדברת איתך' הוא עשה כך.

<דוד קורן: דרך שלטונות הצבא אנחנו הגענו אליו.

<דוד קורן: המקרה האחרון, אימא לשני ילדים בקריסה גם אישית וגם כלכלית, גם אליה הגענו.

<דוד קורן: הניסיון שלנו מראה שאדם שמתקשר אלינו לא יתאבד באותו יום.

<דוד קורן: זו לא תעודת ביטוח, אבל הוא לא יתאבד באותו יום.

<דוד קורן: אנחנו מחברים אותו למי שיכול להמשיך ולסייע לו.

<דוד קורן: נאמר כאן משהו על עניין האינטרנט, יש לנו קבוצה של 120 איש שפועלים רק באינטרנט.

<דוד קורן: אנחנו פועלים להרחיב את השירות הזה, כמו שחברת הכנסת מיכל רוזין ציינה, בני הנוער לא מדברים.

<דוד קורן: אנחנו הולכים להרחיב את השירות הזה ל-SMS לבני נוער וחיילים.

<דוד קורן: מהניסיון שיש באירופה זה כלי שהוא מאוד יעיל.

<דוד קורן: נתונים – 25% זה נתון של סובלים ממצוקה נפשית.

<דוד קורן: אגב המצוקה הכי הכי דומינאנטית זה בדידות.

<דוד קורן: זו המחלה של המאה 20 וגם המאה 21.

<דוד קורן: הקווים המיוחדים שלנו הם השפה הרוסית, ערבית, חיילים, וקו ניצולי שואה שהתחלנו איתו בשנת 2013 בשיתוף משרד הרווחה והחברה להשבת רכוש.

<דוד קורן: אנחנו מקבלים כל חודש 600 פניות מצוקה.

<דוד קורן: קשישים, שוב, המחלה, המצוקה הכי קשה היא בדידות.

<דוד קורן: זה לא רק קשישים.

<דוד קורן: מאפייני ער"ן – 1,100 מתנדבים, תמיכה טלפונית, אינטרנטית, פנייה אנונימית שזה מה שמייחד, היכולת להתקשר אלינו לא צריך להירשם לשום מקום, השירות נגיש מכל מקום למי שנמצא בערד או בעוספייה או בג'סר אל-זרקא, במטולה השירות זמין לו כל הזמן.

מיכל רוזין: בכמה שפות?

<דוד קורן: בשנה החולפת ענינו ל- 160 אלף פניות.

<דוד קורן: המענה בשפות: עברית, רוסית, ערבית ויש לנו מענה באנגלית לא כקו מיוחד, אנחנו מדי פעם בדיון עם ארגונים כאלה ואחרים, רוב המתנדבים מסוגלים לנהל שיחה באנגלית, אם הם לא מצליחים מחברים למישהו שיכול.

<דוד קורן: לא הקמנו קו מיוחד באנגלית למרות שיש לנו פניות מפה ומשם.

<דוד קורן: אנחנו תומכים גם בקו מיוחד שהוא לא שלנו, של עמותת פרקינסון, שאנחנו נתונים להם שירות, אני לא אתייחס לזה כאן משום שזו התנסות לגמרי חדשה.

<דוד קורן: 160 אלף פניות שכל שיחה היא כמעט 25 דקות עד 30 דקות.

<דוד קורן: יש שיחות שנמשכות גם שעתיים ושלוש.

<דוד קורן: אדם שנמצא במצב שברור לנו שאסור לנו להפסיק את השיחה, השיחה תמשך ככל שנחוץ.

<דוד קורן: שירות נוסף שער"ן מפעילה ובעיקר לקשישים בסיכון, אלו שיחות יזומות כשמאתרים ניצול שואה או קשיש במצב, אנחנו נותנים לו רצף תמיכתי של 12 שיחות, זה משהו שהוא על גבול הטיפול.

<דוד קורן: היתרון כאן היא הנגישות, הוא מקבל את זה אליו הביתה.

מיכל בירן: איך עובד הממשק שלכם עם המשטרה, עם מערכות הרווחה?

<דוד קורן: הממשק עם המשטרה הוא ממשק מורכב.

<דוד קורן: במצב של שיחה אובדנית אנחנו נעשה הכול להגיע לאיש.

<דוד קורן: כשאני אומר 'נעשה את הכול' הכוונה לאתר מספר הטלפון שבו הוא נמצא גם אם הוא חסוי.

<דוד קורן: בזה אנחנו נעזרים גם ב"בזק" וגם במשטרה.

<דוד קורן: זה ממשק לא פשוט ובמיוחד עם הטכנולוגיה המאוד מאוד מתפתחת.

<דוד קורן: רק בחודש האחרון, אבל זה לא נושא הדיון פה, הגענו אל אנשים שלא רצו להתאבד, פתאום המשטרה הגיעה אליהם הביתה והייתה מבוכה מאוד מאוד גדולה.

<דוד קורן: זה מה שהמשטרה מנסה לעשות יחד עם "בזק" וזה לא תמיד מצליח.

<דוד קורן: מילה לגבי התקציב, כפי - - -

מיכל בירן: אני אבקש לחדד כאן כי זה קשור לעניין.

מיכל בירן: כשאתם מעבירים את השיחות, המשטרה רואה בכם כמעט איבר מאיבריה, אתם לא מחכים בתור?

<דוד קורן: גם "בזק" וגם המשטרה וגם היחידה למשא ומתן של המשטרה.

<דוד קורן: כשאדם נמצא במקום, אנחנו מזעיקים מיד את היחידה הזאת.

<דוד קורן: יש להם הוראה 'אם ער"ן הודיעו שהם זקוקים לנו, אנחנו שם".

<דוד קורן: מילה לגבי התקציב.

<דוד קורן: חבר הכנסת יחיאל חיליק בר דיבר על כך, 16.5 מיליון זה ללא שווי ערך עבודת המתנדבים שצריך להיות בפנים.

<דוד קורן: פחות % 4- - -

מיכל בירן: סליחה.

מיכל בירן: הצטרף מנכ"ל משרד הבריאות, פרופסור רוני גמזו.

<דוד קורן: מה נדרש?

<דוד קורן: – אנחנו חייבים להרחיב את הקווים, יש עשרות אלפים שאנחנו לא מצליחים להגיע אליהם.

<דוד קורן: הרחבת המוקד לפניית צעירים ונוער, הרחבת המענה מהבית שזה סיפור בעיקר טכנולוגי לשעות חירום ולילה.

<דוד קורן: בשורה התחתונה, תקצוב של 3 מיליון, זה התקצוב החסר שלנו.

<דוד קורן: ער"ן זקוקה עכשיו לסיוע.

<דוד קורן: תודה להקשבה.

מיכל בירן: תודה רבה דוד קורן.

מיכל בירן: אני מציעה שניתן את רשות הדיבור לחבר הכנסת לשעבר חיים אורון.

חיים אורון: תודה רבה ליוזמי הדיון.

חיים אורון: אני מדבר בשם ארגון מאוד אמורפי של אגודת ידידים, קבוצת אנשים שקיבלה על עצמה לנסות לעזור לארגון החשוב הזה.

חיים אורון: אנחנו שמנו לנו שתי מטרות.

חיים אורון: האחת, להגדיל את היקף התרומות לער"ן.

חיים אורון: זה לא נעשה בשולחן כאן.

חיים אורון: השנייה, להגיע למצב שער"ן לא תתחיל כל שנה מאפס, כשמהיום הראשון הם צריכים לרוץ ולחפש את השקל הראשון.

חיים אורון: שנת 2013 הסתיימה פחות או יותר בלי גירעון.

חיים אורון: אישה שהייתה קשורה בער"ן נפטרה ברבעון האחרון של שנת 2013, וציותה את דירתה לער"ן, כך בעצם גמרנו את שנת 2013.

<דוד קורן: מכרנו את הדירה.

חיים אורון: אני אומר את זה כי אני חושב שאין אפשרות, אני מלא הערכה גם לדוד וגם לאלי יושב ראש ועד המנהל, וגם לאלפי המתנדבים שאולי פחות חשופים למצוקה היומיומית הזאת, אין אפשרות לקיים את הארגון, שהוא ארגון ממלכתי במובן המהותי של המושג ולכל דבר.

חיים אורון: הזכירו כאן מה נותנים, אני רוצה דווקא לדבר על שני דברים שהם חסרים.

חיים אורון: מנכ"ל משרד הבריאות ידידי רוני גמזו מכיר את זה, הוא יכול לנאום את הנאום שלי בעצמו.

חיים אורון: אני כבר מכיר את המצבים שאתה בא למישהו והוא מסביר לך מה שבעצם אתה רוצה להסביר, אבל ההבדל בינינו שהם צריכים לתת את התשובה.

חיים אורון: אנחנו בלילה לא נותנים שירות.

חיים אורון: בין 15% ל- 20% מהשיחות בלילה נענות.

חיים אורון: זה אומר ש- 80%-85% מהשיחות בלילה אינן נענות.

חיים אורון: כל אחד ידמיין לעצמו מה עובר על מי שמתקשר בשעה אחת או שתיים בלילה לקו טלפון ולא נענה.

חיים אורון: מה שמפריד בינינו לבין פתרון הבעיה הזאת הוא בערך 1-1.5 מילון שקל.

חיים אורון: הטכנולוגיה קיימת, אין אפשרות כרגע בער"ן, אני יודע שאני כאילו עובד ברזולוציה נורא קטנה, אין אפשרות לעבוד מהבית בגלל כל המערכת שדוד קורן תיאר כאן, חייבים להימצא במקום שבו כל המכשור מחובר לכל המקומות עם כל ההגנות האפשרויות.

חיים אורון: אמרו 'אין בעיה, שיתקשרו לטלפון' אין אפשרות כזאת.

חיים אורון: בשביל לבנות מערכת שהיא קיימת בעולם, היא קיימת בארץ וגם חברה ישראלית מוכנה בהתנדבות של סיוע מסוים להתמודד עם זה.

חיים אורון: אנחנו מתרוצצים כבר שנה וחצי אחרי המיליון- מיליון וחצי שקל האלה בכדי להשלים שירות, אגב הוא גם ייתן תשובה לילה וגם ייתן תשובה בתקופת חירום.

חיים אורון: חלק גדול מסניפי ער"ן נמצאים במקלטים, בזמן החירום שהיה ב"עמוד ענן" בבאר שבע, בעצם המקלט נלקח למטרתו הבסיסית, הוא היה מקלט של השכונה ומתנדבי ער"ן עבדו בחדרים בצד וכמובן באיכות אחרת, ביכולת אחרת וכדומה וכדומה.

חיים אורון: אנחנו לא באים לכאן כדי לקבל דירות אחרות, אנחנו כאן כדי לומר 'בואו נתפור את הטכנולוגיה'.

חיים אורון: למשל, עובדה שנחשפנו אליה כשניסנו להרחיב את הפעולה של ער"ן למקומות אחרים בארץ ועל ידי זה להביא מתנדבים נוספים.

חיים אורון: יש אפשרות לגייס מתנדבים נוספים, בערך על כל 50-60 מתנדבים, ער"ן צריכה משרה של איש מקצוע מלווה.

חיים אורון: כאן מתחילה להיות מגבלה.

חיים אורון: ישבנו עם ראש המועצה בשער הנגב ועם ראש המועצה בני שמעון בשכונה שלי ובאריאל ובתל חי עכשיו מתחיל.

חיים אורון: למה אני נותן את הדוגמאות הללו?

חיים אורון: אני חושב שבסך הכול ניתן משהו שאין חולק שהוא ממלא פונקציה שאי אפשר שלא נמלא אותה.

חיים אורון: זאת אומרת, זה לא עוד משהו נחמד שמישהו מספק אותו.

חיים אורון: זה שירות שהוא שירות בסיסי לחלוטין.

חיים אורון: אגב, אני בעד שהוא ימשיך להיות שירות מתנדב.

חיים אורון: אני לא חושב שבמקרה הזה צריך להלאים אותו או להעביר אותו.

חיים אורון: אני חושב שצריך למצוא מודל איך המדינה עובדת עם ארגון מהסוג הזה.

חיים אורון: נדמה לי שאין ביקורת לא על נאמנותו, לא על יעילותו ולא על דביקות במשימה של עובדיו ובעיקר מתנדביו, איך מקיימים את המערכת הזאת מבלי שמהחודש הראשון, מינואר מרים אלי דוד טלפון אומר לי 'ג'ומס, אני לא יודע איך לגמור את פברואר ופברואר אני לא יודע אם נגמור את מרץ' אתמול והיום כשדיברנו הוא אמר 'שמע, קיבלנו את התמיכה מארגון ניצולי השואה, וקיבלנו את התמיכה מפה ואני מגלגל את זה לשם, ונראה מה נעשה, איך שהוא נעבור את החודש'.

חיים אורון: אני חושב שזה מצב בלתי אפשרי.

חיים אורון: אני לא רוצה להיכנס לפינה של הקושי להעביר את הכסף.

חיים אורון: לכאורה גם שר הבריאות הקודם, גם שרת הבריאות הנוכחית, גם שר העבודה הקודם וגם שר הרווחה אמרו, אנחנו מבינים, יש לנו קושי להעביר את הכסף'.

חיים אורון: אמרו עלי שאני מתמצא איך מעבירים כספים, אני לא רוצה להיכנס לפינה הזאת.

חיים אורון: אני חושב שהוועדה צריכה לתבוע מהממשלה ובעיקר מהמשרד המוביל ומהמשרד השני, ממשרד הרווחה וממשרד הבריאות, בסדר הפוך, לתת תשובה איך נותנים מענה למצוקה הזאת שלכאורה אין מחלוקת על הצורך.

מיכל בירן: תודה רבה לחבר הכנסת לשעבר חיים אורון.

מיכל בירן: אליך פרופסור רוני גמזו.

מיכל בירן: אבקש שתתייחס, אתה לא היית כאן כשחבר הכנסת יחיאל חיליק בר פתח, אבל מול 55 המיליונים שמועברים לבניית המועצה למניעת התאבדויות, איך על הסכומים הפעוטים שאנחנו מדברים כאן, ואחרי התחייבויות גם שלך מאז דצמבר האחרון, איך אנחנו בדיון הזה שוב ושוב?

<רוני גמזו: ראשית אני מתנצל שאחרי דבריי אני אצטרך לצאת, אני מטייל כאן בין ועדות, דוקטור איגור ברש אמור להיות כאן, אני נכנסתי כי הנושא חשוב לי וגם אני רוצה להראות את המעורבות שלי.

מיכל בירן: אנחנו מעריכים את זה.

<רוני גמזו: בואו לא נדבר על זה, גם על עניין המועצה למניעת התאבדויות, חלק מהכסף של המועצה יגיע לתמיכה בגורמים, בגופים שיתנו עזרה נפשית גם טלפונית בצד ההתאבדויות.

<רוני גמזו: זה הועבר כרגע כבקשה שלי ובתמיכת שרת הבריאות למועצה לייעד כסף לנושא הזה.

<רוני גמזו: כשאנחנו מייעדים כסף לארגונים כמו ער"ן, כרגע במבחני תמיכה שעולים על 2 מיליון שקל, זה לא מכרז לרכישת שירותים, אלא מבחני תמיכה שעולים מעל 2 מיליון שקל שכבר פורסמו בינואר.

<רוני גמזו: עדיין לא קיבלנו את - - -

מיכל בירן: האם תוכל לשבר את אוזני חברי הוועדה, מה זה אומר, מה לוח הזמנים כפי שאתה רואה אותו?

<רוני גמזו: אני התעדכנתי ממש לפני שנכנסתי לדיון כאן, זה אומר שועדת התמיכות של משרד הבריאות צריכה לשבת על הבקשות שהיא קיבלה.

<רוני גמזו: הם נסגרו להגשה בסוף ינואר.

<רוני גמזו: ועדת התמיכות המשרדית תדון בכך בזמן הקרוב.

<רוני גמזו: - - -

מיכל בירן: כמה זמן, תוך חודש, תוך חצי שנה?

<רוני גמזו: זה תהליך - - -

מיכל בירן: מידי שנה באיזה חודש מועבר הסכום?

מיכל בירן: בשנים הקודמות?

<רוני גמזו: כל שנה היה משהו אחר.

<רוני גמזו: למשל השנה ועדת הכספים העבירה איזה סכום לתמיכה ואחרי זה נגמר ואחרי זה מצאנו סכום אחר והעברנו אותו למבחני תמיכה.

<רוני גמזו: זה לא שאני צריך להעביר כספים רק לער"ן, אני צריך להעביר כספים לכל גוף במדינת ישראל שבא ואומר 'אני נותן שירות של תמיכה לאנשים שזקוקים לתמיכה נפשית בין אם הוא חולה נפש עם התמודדות כזאת או אחרת' חלק מזה למשל למסגרת הבחנות על ספקטרום האוטיסטי.

מיכל בירן: אני מבקשת להבין, אתה מדבר על הסדר חד-פעמי או שזה יהיה אישור - - -

<רוני גמזו: תמיד מבחני תמיכה הם לא בסיס שיש לך, זה לא יציב.

<רוני גמזו: אני אומר את זה בצורה עדינה.

<רוני גמזו: נכון כשאתה בא למצוא את הכסף אתה מלקט אותו מן היקב ומן הגורן.

<רוני גמזו: זה גם מדיניות שרים ומדיניות של כנסת ואנחנו פועלים לפיה.

<רוני גמזו: היה שלב מסוים שרצינו לקנות שירותים והגשנו את עמותת ער"ן לפטור.

<רוני גמזו: זה מכרז שיוצר אצלם קושי של יצירה, של התאמת שירותים שאנחנו מבקשים כי זה לא אצלם בול השירותים שאנחנו מבקשים, אני מכיר את זה.

<רוני גמזו: לצערי הם לא עברו ועדת מכרזים שנתנה להם פטור ולכן זה כרגע נמצא בתוך מסגרת של מכרז.

<רוני גמזו: - - -

מיכל בירן: זה לא מבחן תמיכה, זה כן יהיה מכרז.

<רוני גמזו: יש שלושה אפיקים שבהם אני מקווה מאוד שער"ן תקבל.

מיכל בירן: בשלושתם או שזה או, או, או?

<רוני גמזו: בשלושתם הם יכולים, גם אם אתה מקבל תמיכה אתה יכול לגשת למכרז, גם אם אתה מקבל תמיכה על משהו והמועצה הלאומית לאובדנות תרצה לתמוך במשהו אחר או לקדם גופים במשהו אחר, היא יכולה לעשות.

<רוני גמזו: תמיכה היא לא בסיס קבוע, זה בהתאם להגדרה.

מיכל רוזין: המכרז אמור להיות לכמה שנים?

<רוני גמזו: המכרז עצמו, אם אני זוכר נכון הוא לשנתיים.

<רוני גמזו: אני לא יודע לדייק בעניין זה.

<רוני גמזו: ואם אני זוכר נכון המכרז הוא 600 אלף שקל.

<רוני גמזו: התמיכות שתיארתי הן בסכום של 2 מיליון שקל.

<רוני גמזו: שוב, כפי שאמרתי ועדת התמיכות היא זאת שתחליט על פי ההצעות שהיא תקבל.

<רוני גמזו: אני יודע שאין הצעה אחת.

מיכל בירן: הסכום הכולל של ועדת התמיכות הוא 2 מיליון שקלים?

<רוני גמזו: כן.

<רוני גמזו: 2.3 מיליון.

מיכל רוזין: מתוך זה 300 אלף מקבלת ער"ן?

<רוני גמזו: אני לא יודע, הכול תלוי - - -

מיכל רוזין: בשנים קודמות?

<דוד קורן: בשנים קודמות קיבלנו 360 אלף.

<רוני גמזו: במסגרת מבחני התמיכה שאני מתאר שהגשתם.

<רוני גמזו: אנחנו צריכים לראות מה ועדת התמיכות תחליט, היא ועדת תמיכות עצמאית.

חיים אורון: מה העמדה שלכם בכל זאת לגבי איזה מסלול טיפה יותר ארוך?

חיים אורון: האם גוף כזה נדון ואין תשובה משמעותית שמאפשרת - - -

<רוני גמזו: כל גוף ניזון מכספי משלם המיסים וכספים ציבוריים דרך הליך מכרז או דרך הליך של מבחן תמיכה.

<רוני גמזו: אין דרך אחרת.

חיים אורון: או דרך הכרה בשירות.

<רוני גמזו: חקיקה.

חיים אורון: כן.

<רוני גמזו: גם בדרך של הליך חקיקה.

<רוני גמזו: גם אם אני אלך עכשיו להחלטת ממשלה, משרד המשפטים יאמר 'רגע, רגע מי אמר שדווקא הוא' גם בהליך חקיקה תשאל השאלה למה דווקא הוא.

מיכל רוזין: אתה תגיד למה הוא.

מיכל רוזין: משרד הבריאות יגיד מיהו השירות - - -

<רוני גמזו: כן.

<רוני גמזו: אבל לא הצלחנו.

<רוני גמזו: באמת אגף לבריאות הנפש הגיש לוועדת המכרזים, זו ועדת מכרזים שעובדת אל מול ועדת המכרזים של האוצר, הוא הגיש מספר יתרונות ואמר למה, זה לא עבר.

<רוני גמזו: אני עוד ניסיתי לעשות עבודה אל מול החשב הכללי, שוב זה לא עבר.

<רוני גמזו: ניסיתי לומר שאם נלך שני משרדים, הבריאות והרווחה, עצם העובדה ששני משרדים אומרים וזה לא האגף לבריאות הנפש אולי נצליח, שוב זה לא הצליח.

<רוני גמזו: החשב הכללי הקודם מעורב בדרך כזו או אחרת וניסיתי גם יחד איתו.

<רוני גמזו: הליך המכרז הוא מאוד מורכב, אתה חייב להגיד הם היחידים.

<רוני גמזו: זה שהם עושים את זה יותר טוב, אומרים לך, יותר טוב, אוקיי, זה פרמטר במכרז, יותר טוב זה פרמטר.

<רוני גמזו: יש להם נגישות יותר טובה זה פרמטר.

<רוני גמזו: זה לא מביא אותם ולא מציב אותם כשחקן יחיד.

<רוני גמזו: אני לא רוצה להיכנס לזה, אני חושב שחיים אורון יודע.

<רוני גמזו: אני מנסה להסביר את המורכבות ואת המדיניות.

<רוני גמזו: על השולחן אני אומר כאן לפרוטוקול, מדיניות שני השרים, שר הרווחה ושרת הבריאות שמרו בצורה ברורה, 'אנחנו רוצים שהגוף הזה ימשיך להתקיים'.

<רוני גמזו: הם אמרו במפורש 'אנחנו חושבים שהוא נותן שירות ואנחנו רואים שהוא נותן שירות חיוני', ואנחנו הפקידים מבצעים את מדיניות השרים, אבל אנחנו עושים את זה על פי הכללים, כללי המינהל התקין, זה עובר דרך מבחני תמיכה ודרך מכרזים.

<דוד קורן: פרופסור רוני גמזו, סליחה, יש לי שאלה, האם המסלול של מיזם משותף הוא בכלל משהו שאפשר לשקול אותו.

מיכל בירן: אשמח אם תוכל לענות על השאלה הזאת לפני שאתה עוזב.

<רוני גמזו: מיזם משותף הוא אפשרי כל עוד אתה פותח את האפשרות הזו לגופים נוספים שאומרים 'גם אני רוצה, גם אני רוצה'.

<רוני גמזו: אם יש עוד גוף שאומר 'עבור 250 שתיתן לי גם אני מוכן לתת 250' ואז אתה צריך לפתוח לכולם וזה עובר למסלול של מבחני תמיכה.

<רוני גמזו: מיזם משותף אומר שיש רק אחד שמוכן לעשות את זה.

מיכל בירן: תודה רבה.

מיכל בירן: חבר הכנסת יחיאל חיליק בר בבקשה.

יחיאל חיליק בר: אדוני מנכ"ל משרד הבריאות, אני מבקש משפט אחד כי לא היית בפתיחה שלי.

יחיאל חיליק בר: אני דיברתי עם השרה שלך יעל גרמן ודיברתי גם עם שר הרווחה מאיר כהן, שניהם מבינים שהארגון הזה חוסך בסוף להם ולמדינה הרבה הרבה מאוד כסף, כנראה שאם הוא יקרוס, כנראה שזה יקרה לו אם הוא יחיה משנה לשנה.

יחיאל חיליק בר: אתם תצטרכו להחליף את ה- 1,000 מתנדבים האלה, שליש ממספר העובדים יעלו לכם הרבה יותר מ- 2 המיליון האלה.

יחיאל חיליק בר: השאלה אם אין דרך יצירתית, אני יודע שיש רצון אמיתי של שני השרים להבטיח.

יחיאל חיליק בר: גם אני בעברי הייתי עובד מדינה, אני מכיר את הפרוצדורות והרגולציות, האם יש דרך להבטיח לכמה שנים סכום פעוט של 1,5-2 מיליון שקל שייתן שקט נפשי לעמותה שמחליפה את המדינה באופן ברור בשירותים האלה.

יחיאל חיליק בר: לצאת מהקופסה ולחשוב יצירתית, כי אתה יודע שבעצם העמותה הזאת עושה את העבודה שאנחנו כגופים ממשלתיים אמורים לעשות.

יחיאל חיליק בר: האם אפשר למצוא דרך יצירתית בכל זאת, עם הרצון הזה של השרים.

יחיאל חיליק בר: כמי שעבד עם שר, אני יודע כששר ממש רוצה הוא מוצא את הכסף גם אם זה לא ממש לפי הספר.

יחיאל חיליק בר: אשמח אם איזו תקווה תיתן לסיכום הזה.

<רוני גמזו: אני חושב אמרתי, התקווה היא באמת מבחני תמיכה.

<רוני גמזו: ככל שאתה הופך את מבחני התמיכה למשהו קבוע, וככל שאתה עושה אותם באופן קבוע ואתה צובע כסף משני המשרדים, וזו כבר מדיניות השרים.

<רוני גמזו: השרים צריכים לומר 'מתקציב משרדי אני מעכשיו עד שנת 2020, כל שנה אני מקצה למבחני תמיכה לנושא הזה'.

<רוני גמזו: כמובן שאז זה לא צבוע לער"ן, זה צבוע לכל גוף.

יחיאל חיליק בר: אפשר להזרים את הסכום של 2.3 מליון?

מיכל רוזין: בוודאי, הכול החלטה של שרים.

מיכל רוזין: הם יכולים להחליט עכשיו שמבחן התמיכה הזה יהיה בתוכו, יהיה בכיס הזה 5 מיליון שקל.

מיכל רוזין: אז יתחרו הארגונים שמקבלים את התמיכה ביניהם על ה-5 מיליון.

מיכל רוזין: מי אמר שזה 2 מיליון.

מיכל רוזין: הכול זה החלטת שרים.

מיכל בירן: תודה רבה פרופסור רוני גמזו.

מיכל בירן: בבקשה משרד האוצר.

<מורי אמיתי: ראשית אני מתנצל שהגעתי באיחור.

<מורי אמיתי: לא הייתי בדיון ואני לא יודע מה הייתה ההתייחסות התקציבית.

<מורי אמיתי: אני כן יכול לומר - - -

מיכל בירן: לא הייתה התייחסות של משרד האוצר בכלל.

מיכל בירן: שלמה פשקוס היה כאן בהתחלה.

<מורי אמיתי: אני לא מכיר התחייבויות של המשרד האוצר לנושא ער"ן.

<מורי אמיתי: כרגע למשרד הבריאות יש תקציבים משלו והוא יכול לעשות על פי סדרי עדיפויות ולהחליט מה לעשות איתם.

<מורי אמיתי: כרגע לא בדיון עם משרד האוצר לגבי תמיכה ייחודית בער"ן.

מיכל בירן: הסביר לנו פרופסור רוני גמזו, זה היה לפני שנכנסת, אחת הבעיות זה הקשיים שהערימו משרד האוצר בעניין המכרז.

<מורי אמיתי: אני לא מכיר את המכרז ספציפית מול ער"ן.

מיכל בירן: הפטור ממכרז.

<איגור ברש: כשהמנכ"ל התכוון שוועדת המכרזים של המשרד דנה בסוגיה ואמרה שאי אפשר לקרוא לזה ספק יחיד עם הכרה ואיכות, אז זה לא הגיע לאוצר, זה היה בועדת המכרזים של המשרד.

מיכל בירן: אז מה תשובתך, אתה מחזיר את הגלגל.

מיכל בירן: הוא מחזיר את הכדור אליך?

<מורי אמיתי: הוא אומר שזה לא הגיע אלינו.

<מורי אמיתי: אני לא מכיר את זה באמת.

חיים אורון: אני אהבתי מאוד לריב עם האוצר וצברתי על זה מייל לא קצר.

חיים אורון: במקרה הזה זה לא האוצר, אמר פה המנכ"ל שאין בעיה עם כסף, יש בעיה איך להעביר אותו.

חיים אורון: אם הייתם אומרים יש בעיה של כסף ותביאו כסף ממקור אחר, אבל הוא אומר שאין בעיה של כסף אבל יש בעיה איך להעביר אותו.

חיים אורון: התכוונו השרים, יבואו לוועדה בעוד שבועיים ויגידו איך הם מעבירים את זה.

חיים אורון: אני מציע לכם, אתם תעשו מה שאתם חושבים, המחילות האלה שלזחול, למה המכרז ולמה זה, אני לא רוצה להיכנס לויכוח עם מנכ"ל משרד הבריאות.

חיים אורון: בסדר גמור, המדינה תבוא לוועדה ותודיע שאין לה יכולת לתת תשובה לארגון כמו ער"ן.

חיים אורון: למה?

חיים אורון: – כי הפקיד הזה אמר ככה והיועץ המשפטי הזה אמר ככה, והיועץ המשפטי השני אמר ככה.

חיים אורון: את זה לדעתי צריך לשמוע מפי השרים.

חיים אורון: אי אפשר לחבק אותנו מהבוקר עד לערב, כל השרים שאיתם דיברנו לדורותיהם, וכשזה מגיע בסוף על איך הם גומרים את החודש אין.

חיים אורון: אם המסלול הוא על פי איזו בבקשה, רוני גמזו אמר פה 'יבואו שני השרים ויגידו אנחנו מקבלים החלטה מיניסטריאלית לפחות בקדנציה שלנו, אינשאללה אני לא רוצה להגיד עד מתי, 'בקדנציה שלנו אנחנו מתחייבים להעביר, שבסעיף תמיכות יופיעו 3 מיליון שקל לגופים שנותנים באופן התנדבותי שירותי בריאות הנפש, והגוף היחידי הארצי שיכול למלא את המטרה הזאת שיבוא אלי'.

יחיאל חיליק בר: אולי צריך את האוצר כדי להגדיל את הסכום, כי הסכום הזה כנראה לא מספיק.

מיכל רוזין: סדרי העדיפויות של משרד הבריאות ומשרד הרווחה בתוכם.

מיכל בירן: אנחנו מדברים על סכומים ממש פעוטים.

חיים אורון: אנחנו, אגודת הידידים, שמנו לעצמנו בהסכמה איתם שתי מטרות, לעזור להם לגייס את כל התרומות שאפשר ולהביא להם לבסיס התקציב, מה שנקרא, 3 מיליון שקל.

חיים אורון: מחצית מה- 6 מיליון שהם צריכים.

חיים אורון: חוץ מזה אנחנו לוקחים על עצמנו, שוב בעזרת המדינה, לנסות לגייס את ה- 1,5 מיליון שקל בשביל לבצע סוף סוף את הפרויקט שיאפשר למתנדבים לעבוד מהבית בלילה.

חיים אורון: אלו שתי המטרות ששמנו לעצמנו לשנה הקרובה.

חיים אורון: המטרה שלהביא את משרדי הממשלה להשתתפות קבועה בבסיס התקציב לא הצלחנו בה.

חיים אורון: השר לשעבר יעקב ליצמן ישב ואמר 'אני מקבל'.

חיים אורון: הוא הנחה את סגן המנכ"ל לבצע את זה.

חיים אורון: השר לשעבר יעקב ליצמן יושב כבר במקום אחר וכבר עברה כשנה מכניסת הממשלה החדשה ואנחנו באותו מקום.

מיכל בירן: אני רוצה בבקשה לתת את רשות הדיבור לנציג משרד הביטחון.

<זאב ברומיל: אני מאגף התקציבים במשרד הביטחון.

<זאב ברומיל: הקשר של משרד הביטחון עם עמותת ער"ן, בעבר הוגשו תמיכות בוועדת התמיכות של משרד הביטחון מתוך שהם הוכיחו שהם נותנים מענה לחיילים.

<זאב ברומיל: כפי שראינו במצגת.

<זאב ברומיל: לגבי שנת 2014 לא ידוע לי אם הוגשה בקשה.

<זאב ברומיל: כמובן היא אמורה על פי הכללים של החשב הכללי להימסר על פי תאריכים - - -

<דוד קורן: הבקשה לא הוגשה.

<דוד קורן: היה דיון אצל סגן השר בעניין הזה.

<דוד קורן: הבקשה לא הוגשה כי היו שני תנאים של משרד הביטחון.

<דוד קורן: אחד, הכסף הלך לפרסום שאת זה עוד יכולנו לקבל.

<דוד קורן: שנית, שעל כל עשרה שקלים אנחנו נביא עוד שקל, זאת אומרת שער"ן תוסיף 10% על התמיכה הזאת לפרסום.

<דוד קורן: את ה- 10% האלה אין לנו ולכן לא יכולנו לבקש.

מיקי רוזנטל: מה היקף התמיכה בכלל?

מיכל בירן: זה נשמע קצת הזוי.

<דוד קורן: בפעם האחרונה זה היה 250 אלף שהלכו בעצם לגלי צה"ל, אבל ברגע שעל זה היינו צריכים להביא עוד 50 אלף מהכיס - - -

מיכל רוזין: זה יותר מזה, הם עושים לכם עבודה, יותר חיילים יפנו אליהם וטוב שכך, אבל אז הם צריכים לממן את השירות שהם נותנים.

חיים אורון: זה יותר פשוט, כך מממנים את גלי צה"ל.

מיקי רוזנטל: זה נשמע לא הוגן ולא הגון.

<זאב ברומיל: האמת שלא הייתי מודע לטענה שהעלאת.

<זאב ברומיל: רציתי להקדים ולומר עוד לפני, אומרים שכל התמיכות צריכות לעמוד בתבחינים, לא ידעתי מהעניין הזה.

<זאב ברומיל: מה היה בשנים קודמות ששאלו - - -

מיכל בירן: אפשר לעשות בדיקה מחדש של הדבר הזה?

<זאב ברומיל: אני אעביר את זה הלאה.

<זאב ברומיל: אני יודע מהדבר הזה כרגע.

מיכל בירן: הוועדה תבקש על זה תשובה.

<דוד קורן: שני דברים, הסכומים היו סביב 250 אלף שקל, אבל רק לפרסום, כלומר לא היה שם שקל להפעלה של השירות.

<דוד קורן: אנחנו נתבקשנו להוסיף עוד 10%.

מיכל בירן: אני חייבת לומר שזה אחד הדברים ההזויים ביותר שנתקלתי מימיי.

מיכל בירן: כלומר, גם לא עוזרים, גם מערימים קשיים.

מיכל בירן: למה שזה ילך רק לפרסום?

<זאב ברומיל: התנאי היה לפרסום, ו- 10% - - -

<דוד קורן: זה רק 90% מהסכום.

מיקי רוזנטל: גם התנאי הזה לא נכון.

מיקי רוזנטל: אני אציע לוועדה שבסיכום אנחנו נבקש ממשרד הביטחון לעשות שיקול מחדש לעניין הזה.

<זאב ברומיל: רק לשאול, זאת הסיבה שבשנת 2013 לא הייתה תמיכה?

<דוד קורן: לא פנינו.

<זאב ברומיל: ראיתי שלא הייתה תמיכה.

<זאב ברומיל: בשנת 2010 ו- 2011 ראיתי שהתקבל.

<זאב ברומיל: אז לא היו תנאים?

<זאב ברומיל: לא דרשתם לבצע.

<יוכי סימן טוב: אני משפ"י, שירות פסיכולוגי ייעוצי של משרד החינוך.

<יוכי סימן טוב: אני מבינה שאנשי ער"ן נפגשו עם שר החינוך והתקבלה החלטה לבחון אפשרות לפיילוט כדי לבצע אותו בזריזות, פיילוט שיעשה בחופשת הקיץ.

<יוכי סימן טוב: פיילוט שיהיה קו פתוח לתלמידים, קן ייחודי ואז משרד החינוך יוכל לסייע בזה.

מיכל בירן: איפה זה עומד?

<דוד קורן: הנייר נמצא אצלי.

<דוד קורן: אני צריך לשאול איזה פרט לפני שאת מקבלת אותו.

<דוד קורן: הוא מוכן.

<יוכי סימן טוב: ביקשנו כבר מהמנהלת המקצועית.

<יוכי סימן טוב: אני בקשר עם המנהלת המקצועית של ער"ן בנוגע לתכנית כדי לבחון את כל ההיבטים של הפעולה הזאת.

מיכל רוזין: אני מבקשת לומר משהו שאולי לא ברור וחשוב שהוא יאמר.

מיכל רוזין: אחד הדברים שעמותות באמת מתמודדות איתן, נורא רוצים לתמוך בפרויקטים.

מיכל רוזין: עמותות לא לקוחות עוד ועוד ועוד פרויקטים שכולם חשובים וכולם נכונים, לוקחים עוד ועוד פרויקטים כאשר התקציבים שנתונים הם לפרויקטים.

מיכל רוזין: שוכחים שצריך להחזיק ארגון, צריך להחזיק מערך, צריך שיהיה כאן בסיס כדי שהפרויקטים יבנו עליו.

מיכל רוזין: פרויקט הוא שנתי, פרויקט הוא דו-שנתי, תלת-שנתי הוא נגמר.

מיכל רוזין: הארגון לא יכול לקום וליפול לפי רק פרויקטים.

מיכל רוזין: אותו דבר משרד הביטחון אותו דבר משרד החינוך, וגם פרויקטים אחרים שהוצגו כאן עם הרווחה על ניצולי שואה וכדומה.

מיכל רוזין: חייב להיות בסיס תקצוב קבוע לארגון ער"ן שיכול להתחיל את השנה ויכול להתבסס עליו גם בלי הפרויקטים.

מיכל רוזין: נקודה שנייה, אני רוצה לשאול אותך ואת תחליטי אם את נותנת לו עכשיו לדבר על כך, האם אתם תתמכו אם אנחנו חברי הכנסת ניזום חקיקה בעניין של הכרה בשירות, ולהכניס את הנושא הזה לבסיס התקציב.

מיכל רוזין: האם אתם המשרד תתמכו?

מיקי רוזנטל: אין דבר כזה.

מיכל רוזין: אוקיי, אני לא אחוקק לכבוד ער"ן.

מיכל רוזין: הם יחליטו במכרז אם זה יהיה ער"ן.

מיכל רוזין: אני רוצה שזה יהיה מכרז ברור עם סכום ברור ולא שכל שר יחליט מדי שנה כמה הוא מכניס לסל התמיכה.

מיכל רוזין: יום אחד יש לו 1 מיליון, מחר יש לו נושא אחר שעכשיו בוער על סדר היום אז הוא מכניס חצי מליון ומחרתיים 3 מיליון כי אנחנו לחצנו.

מיכל רוזין: הרי זה מה שקורה במבחני תמיכות.

מיכל בירן: נשמח לשמוע את התשובה ממשרד הבריאות.

<איגור ברש: אני פסיכיאטר סגן ראש אגף למערך קליני במשרד הבריאות.

<איגור ברש: אם יהיה ברור מאיזה תקציב זה.

<איגור ברש: אי אפשר לתמוך במשהו אם אתה לא יודע מאיזה תקציב זה יהיה.

<איגור ברש: אם מדובר למשל בתכנית לאומית למניעת התאבדות, התכנית כבר פגשה את נציגי ער"ן, שמעה והבינה.

<איגור ברש: אנחנו מכירים אותם.

<איגור ברש: התכנית הלאומית יבדקו דרך להעביר את התקציב ויבחנו כמה הם יעברו.

<איגור ברש: להגיד עכשיו שאנחנו תומכים להעביר את זה בחקיקה בלי שנבין מי ישלם על זה?

<איגור ברש: זה לא ברור.

מיכל רוזין: משרד הבריאות ישלם על זה.

<איגור ברש: אבל מאיזה תקציב?

<איגור ברש: אם משרד הבריאות יקבל על זה כסף בנפרד ולא מהתקציב הקיים.

<איגור ברש: בתקציב - - -

מיכל רוזין: בעניין התמיכות אי אפשר לריב איתם כל הזמן על הגרושים.

מיכל בירן: ובחדר ליד מעבירים מיליארדים בשנייה, בהצבעה, בהרמת יד.

מיכל בירן: אנחנו קרובים לסיום.

יחיאל חיליק בר: אני מבקש בהצעות ההחלטה של הסיכום להכניס.

יחיאל חיליק בר: אחד לומר שהוועדה רואה בער"ן כעמותה מצילת חיים, פשוטו כמשמעו והיא מהווה כתובת למענה ראשוני וסיוע לאלפי אזרחים בשנה.

יחיאל חיליק בר: למעשה היא מבצעת את עבודתה של המדינה בנושא החשוב הזה.

יחיאל חיליק בר: אני אבקש שהוועדה תרשום שהיא דורשת מהממשלה לעומד בהתחייבויותיה לועדת העבודה הזאת מחודש יוני האחרון ולהעביר תקציב של 2 מיליון שקלים באופן מידי לער"ן.

יחיאל חיליק בר: כמו כן, הוועדה דורשת ממשרדי הבריאות והרווחה להעביר את התקצוב עליהם התחייבו וכן להציג לוועדה תוך חודש תכנית לתקצוב ער"ן באופן שיבטיח את פעילותה הרציפה של העמותה מצילת חיים זו לפחות למשך חמש או עשר שנים.

מיכל בירן: אני אקריא לפרוטוקול את החלטת הוועדה.

מיכל בירן: ועדת העבודה והרווחה רואה בער"ן כעמותה מצילת חיים פשוטו כמשמעו ומהווה כתובת למענה ראשוני בסיוע למאות אלפי אזרחים בשנה.

מיכל בירן: הוועדה מברכת על המדיניות המוצהרת של שרי הרווחה והבריאות הרוצים בהמשך פעילותה של ער"ן.

מיכל בירן: הוועדה קוראת לשרי הבריאות והרווחה להקצות באמצעות מבחני התמיכה של משרדם בתקציבים המגודרים לפעילותה של ער"ן, כולל ההתחייבות מיוני האחרון בסך 2 מיליון שקלים באופן מידי.

מיכל בירן: הוועדה קוראת למשרד הביטחון לבחון מחדש את התנאים שהעמיד בפני ער"ן לקבלת תקציב בועדת התמיכות של המשרד.

מיכל בירן: הוועדה דורשת ממשרדי הבריאות, הרווחה והביטחון דיווח תוך חודש ימים על הצעדים שהם נוקטים על מנת להבטיח את המשך הפעילות של ער"ן.

יחיאל חיליק בר: אם אפשר להגדיר לאורך שנים - - -

מיכל בירן: לפני סוף המושב.

יחיאל חיליק בר: לא.

יחיאל חיליק בר: גם משנה לשנה, שוב, ארוך שנתי.

יחיאל חיליק בר: אנחנו מבינים שזה צורך שהמדינה לא עונה עליו, לכן המדינה צריכה לתת לו פתרון לאורך שנים ולא רק דרך ועדת תמיכות כל שנה.

יחיאל חיליק בר: אם אפשר לרשום את זה בהחלטות המסכמות אני מאוד אשמח.

מיכל בירן: תודה רבה.

מיכל בירן: הישיבה נעולה.